Document ID: 32014R0137

KOMISIJOS ĮGYVENDINIMO REGLAMENTAS (ES) Nr. 137/2014
2014 m. vasario 12 d.
kuriuo iš dalies keičiamas Reglamentas (ES) Nr. 468/2010, kuriuo sudaromas neteisėtą, nedeklaruojamą ir nereglamentuojamą žvejybą vykdančių laivų ES sąrašas
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2008 m. rugsėjo 29 d. Tarybos reglamentą (EB) Nr. 1005/2008, nustatantį Bendrijos sistemą, kuria siekiama užkirsti kelią neteisėtai, nedeklaruojamai ir nereglamentuojamai žvejybai, atgrasyti nuo jos ir ją panaikinti, iš dalies keičiantį reglamentus (EEB) Nr. 2847/93, (EB) Nr. 1936/2001 ir (EB) Nr. 601/2004 bei panaikinantį reglamentus (EB) Nr. 1093/94 ir (EB) Nr. 1447/1999 (1), ypač į jo 30 straipsnį,
kadangi:
(1)
Reglamento (EB) Nr. 1005/2008 V skyriuje nustatyta neteisėtą, nedeklaruojamą ir nereglamentuojamą žvejybą vykdančių laivų (NNN žvejybą vykdančių laivų) identifikavimo tvarka ir tokių laivų Sąjungos sąrašo sudarymo tvarka. To reglamento 37 straipsnyje nustatyti veiksmai, kurių reikia imtis prieš žvejybos laivus, įtrauktus į tą sąrašą;
(2)
Sąjungos NNN žvejybą vykdančių laivų sąrašas buvo nustatytas Komisijos reglamentu (ES) Nr. 468/2010 (2), o po to iš dalies pakeistas Įgyvendinimo reglamentais (ES) Nr. 724/2011 (3), (ES) Nr. 1234/2012 (4) ir (ES) Nr. 672/2013 (5);
(3)
remiantis Reglamento (EB) Nr. 1005/2008 30 straipsnio 1 dalimi, į Sąjungos sąrašą turėtų būti įtraukti žvejybos laivai, kurie įtraukti į regioninių žuvininkystės valdymo organizacijų patvirtintus NNN žvejybą vykdančių laivų sąrašus;
(4)
visos regioninės žuvininkystės valdymo organizacijos numačiusios rengti ir reguliariai atnaujinti NNN žvejybą vykdančių laivų sąrašus pagal savo atitinkamas taisykles (6);
(5)
remiantis Reglamento (EB) Nr. 1005/2008 30 straipsniu, iš regioninių žuvininkystės valdymo organizacijų gavusi sąrašus žvejybos laivų, kurie, kaip numanoma arba patvirtinta, vykdo NNN žvejybą, Komisija atnaujina Sąjungos sąrašą;
(6)
iš regioninių žuvininkystės valdymo organizacijų Komisija gavo atnaujintus sąrašus;
(7)
laivą „Marta Lucia R“, įtrauktą į reglamentu (ES) Nr. 468/2010 ir įgyvendinimo reglamentais (ES) Nr. 724/2011, (ES) Nr. 1234/2012 ir (ES) Nr. 672/2013 nustatytus arba pakeistus sąrašus, 2013 m. birželio 10-14 d. posėdyje Amerikos tropinių tunų komisija (IATTC) ir Tarptautinė Atlanto tunų apsaugos komisija (ICCAT) 2013 m. rugpjūčio 20 d. aplinkraščiu iš savo sąrašų išbraukė. Šis laivas turėtų būti laikomas išbrauktu iš Sąjungos sąrašo nuo 2013 m. rugpjūčio 20 d.;
(8)
laivą „RED“, įtrauktą į reglamentu (ES) Nr. 468/2010 ir įgyvendinimo reglamentais (ES) Nr. 724/2011, (ES) Nr. 1234/2012 ir (ES) Nr. 672/2013 nustatytus arba pakeistus sąrašus, 2012 m. lapkričio 14 d. Žvejybos šiaurės rytų Atlante komisija (NEAFC), 2012 m. gruodžio 21 d. Žvejybos šiaurės vakarų Atlante organizacija (NAFO), o 2013 m. gruodžio 11 d. - Žvejybos pietryčių Atlante organizacija (SEAFO) Atitikties komiteto posėdyje iš savo sąrašų išbraukė. Šis laivas turėtų būti laikomas išbrauktu iš Sąjungos sąrašo nuo 2013 m. gruodžio 11 d.;
(9)
atsižvelgdama, į tai, kad tas pats laivas į sąrašus gali būti įtrauktas skirtingais pavadinimais ir (arba) pagal skirtingą vėliavos valstybę, priklausomai nuo jo įtraukties į regioninių žuvininkystės valdymo organizacijų sąrašus laiko, atnaujintame Sąjungos sąraše turėtų būti nurodyti skirtingi pavadinimai ir (arba) vėliavos valstybės, kaip nustatyta atitinkamų regioninių žuvininkystės valdymo organizacijų;
(10)
todėl Reglamentas (ES) Nr. 468/2010 turėtų būti atitinkamai iš dalies pakeistas;
(11)
šiame reglamente numatytos priemonės atitinka Žuvininkystės ir akvakultūros vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (ES) Nr. 468/2010 priedo B dalis pakeičiama šio reglamento priede pateiktu tekstu.
2 straipsnis
Šis reglamentas įsigalioja septintą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2014 m. vasario 12 d.

Labels: 8
11
5
6